Zbigniew Zamachowski (Pools: zbiɡɲɛv zamaˈxɔfskʲi; gebore 17 Julie 1961) is 'n Poolse akteur. Hy is op 17 Julie 1961 in Brzeziny naby Łódź gebore. Zamachowski gradueer aan die akteurs-fakulteit van die Nasionale Filmskool in Łódź. Hy begin sy akteursloopbaan in 1981 en in 1989 verkry hy 'n mede-hoofrol in Deel tien (Dekalog, dziesiec ) van die regisseur Krzysztof Kieślowski se filmreeks, Dekalog. Vier jaar later vertolk Zamachowski die hoofkarakter "Karol Karol" in Kieślowski se Trois couleurs: Blanc, die tweede van sy bekroonde Trois couleurs-trilogie. Hy is 'n tweemalige wenner van die Poolse Film-toekennings vir sy rolle in Robert Gliński se film Hi, Tereska (2001) en Andrzej Jakimowski se filmdrama Zmróż oczy (2004). Sy ander noemenswaardige rolle is in Kazimierz Kutz se film Pułkownik Kwiatkowski (1996), Jerzy Hoffman se historiese film Ogniem i mieczem (1999) en Andrzej Wajda se biografiese rolprent Walesa: Man of Hope (2013). Tussen 1985 en 1997 het hy by The Studio Theatre opgetree, en sedert 1997 is hy verbonde aan die Teatr Narodowy (Afrikaans: Nasionale Teater) in Warskou.